På+jakt+etter+smådyr+i+hus+og+hage

På jakt etter små dyr i hus og hage
Boka “På jakt etter små dyr i hus og hage” er ei lita, hendig faktabok om småkryp man kan finne i, eller rett utenfor huset. Boka er opprinnelig dansk, av Peter Nielsen, oversatt til norsk av Tore Fonstad og gitt ut på Aschehoug forlag i 2009. (80 sider i formatet 16 x 17 cm). Boka innleder med å fortelle om ”gamle dager” og hvor vanlig det var med smådyr inne i huset og på kroppen. Så kommer litt fakta om hvordan dyr sprer seg i verden og videre om ulike smådyrs liv og leven. Boka er full av illustrasjoner og fotografier. Illustrasjonene er flotte og detaljerte, men hvis de skal vises i en stor gruppe, for eksempel en skoleklasse, så er de i minste laget. Ved hver illustrasjon står det navnet på smådyret og ofte en kort faktatekst, blant annet om størrelse. Boka er meget innholdsrik og vil kunne stille nysgjerrigheten til barn i forhold til småkryp man kan observere inne og ute i nærmiljøet. Tekstene i boka er formulert på en slik måte at de nok må forenkles noe for at elever på småskoletrinnet skal ha god nytte av dem.